साल 2020क अंत मे तारानन्द वियोगीक एकटा कविता संग्रह बिना कोनो शोरगुल के बहरायल। कविता संग्रहक नाम अछि 'साखी'। जखन कि होयबाक त' ई चाही रहय जे एहि कविता संग्रह कें पूरा धूम-धाम संग लोकार्पण होयबाक चाही। से कियैक नहि भेल, ओहि पर विस्तार सँ बहस केर जरूरत अछि। 'साखी' कविता संग्रह के कवरक फ्लैपक बादक पृष्ठ पर लिखल अछि- 'साखी-मैथिली दलित कविता'। कवि अथवा प्रकाशक जे कियो ई लिखलनि अछि- ओ संभवतः परंपरा मे आयल संस्कारवश एना लिखने होताह। ओना हमरा बूझने लिखबाक चाही छल- 'साखी-मैथिलीक मूल कविता' अथवा 'साखी- मैथिलीक प्रतिनिधि कविता'। ओना दलित शब्द भारतीय भाषा साहित्यक स्वीकार्य पद थिक, मुदा हमरा लगैत अछि कोनो साहित्य कें दलित लिखब वा ओकरा श्रेणीबद्ध क' क' हम ओकर व्यापकता आ ओकर सर्व स्वीकार्यता कें रिड्यूस करैत छियै। ओना एकटा बात इहो अछि जे दलित आ स्त्री साहित्यक श्रेणीबद्धता साहित्य कें पाठकीय आ आलोचकीय संस्कार के संग-संग पब्लिक डिस्कोर्स मे सेहो अलग सँ नोटिस करेबा मे मदति पहुंचाबैत अछि।
 तखन बीच मे अहां के?
 अहां हींग मे आ कि हरदि मे?
 अहां गाय मे आ कि बाछा मे?
 आ माथ मे शैतानक अंतरी,
उबडुब करैत हो मिथिला कि नहि करैत हो,
मैथिली भाषा आ साहित्य त' ओनाहितो एकटा महाभोजे थिक। गिद्धक महाभोज। आ गिद्धक एहि महाभोज मे दलितक की काज? गिद्ध सभ बड़ खुश होताह त' दुटा कुटिया माछ अहां लेल छोड़ि दैत, नहि तँ आंठि-कूठ सँ काज चलाऊ। आ बेसी कबीलती झारबै त' गिद्धक ग्रास बनबाक सेहो खतरा छै। कतेक लेखक एहि गिद्ध भोज मे गिद्धक ग्रास बनल अछि।
 हम सहीये मे गलत रही। हमरा लागल जे साखी मे जे कविता अछि सैह मैथिलीक मूल कविता थिक, मैथिलीक मौलिक कविता थिक। मैथिलीक ओरिजनल कविता थिक। मुदा हमरा मानने सँ की? अनहरा के जागले की आ सूतले की? हमरा मानने सँ कोनो उनटन थोड़बेक भ' जेतै। मैथिली जकर भाषा छियै, मैथिली भाषाक खतियानी जिनक नाम लिखल छै, ओ जे मानताह वैह हैते ब्रह्म वाक्य। तँ कवि तारानंद वियोगी आ प्रकाशक किसुन संकल्प लोक द्वारा ई लिखब जे साखी- मैथिलीक दलित कविता थिक से सोलहो आना सत थिक आ वाजिब थिक। आ ई लिखब जरूरियो। जँ हिन्दी मे हंस पत्रिकाक संपादक आ बीसम शताब्दीक प्रखर बुद्धिधर्मी राजेन्द्र यादव दलित साहित्य केँ प्रमुखता नहि दैने रहतियथिन त' हिन्दी साहित्य मे दलित साहित्य कहियो केंद्रीय विषय नहि बनि सकैत रहैक।
 अकादमी मे दलित, माने की?
 जेना गोसाउनि घर मे चाली!
 -तै भरोस पर उठेलखुन!
 मैथिली साहित्य मे दलितक स्थिति यस सर यस सर सँ बेसी उपर कहां अछि। से त' हम आंखि सँ देखल। मैथिली मे दलित साहित्य आ दलित विमर्श तखने केन्द्र मे आयत, जखन दलित स्वयं अपन दर्द, अपन पीड़ा, अपन शोषण आ भेदभावक कथा कहथिन। स्वानुभूति आ सहानुभूति मे बड़ पैघ फर्क होइत छैक। शोषित-पीड़ित दलितक दुख-दर्द, भेदभाव, संघर्ष आ पीड़ा पर कतेक गैर-दलित कवि-लेखक द्वारा सेहो लिखल गेल अछि। किंतु हुनक संवेदना आ चेतना दलितक के प्रति दया, करुणा और सहानुभूति सँ आगू नहि बढ़ि सकल अछि। ओ दलितक प्रति सहृदय त' अछि, किंतु हुनक पक्षधर कदापि नहि। एक ठाम ओ दलितक प्रति दया आ सहानुभूति देखाबैत छथि आ दोसरे ठाम ओ दलितक दलन आ दुर्दशाक मूल-आधार जाति-व्यवस्थाक कोनो न कोनो रूप मे समर्थन करैत छथि वा ओकरा बारे मे मौन रहैत छथि। दलितक प्रति हुनक चेतनाक ऊत्स ऊर्जा, सक्रियता आ परिवर्तनकामी चेतना सँ रहिते रहैत अछि। ताहि लाथे कोनो दलित कवि केँ दलितक प्रति फुसियाही सहानुभूति प्रदर्शित करय वला गैर-दलित लेखक-कवि सँ कहय पड़ैत अछि जे- 'दो-चार दिन के वास्ते अछूत बनके देख। ' दलितक पक्षधरता मे ठाढ भेने बिना दलितक बात करब वा हुनक प्रति सहानुभूति व्यक्त करब बेमानी अछि।
 हिन्दी मे दलित साहित्यक अवधारणा तेजी सँ अभरैत ओ धार थिक, जे संपूर्ण हिन्दी साहित्य के पाठ आ समझ केँ नव ढंगे देखबा आ बूझबाक लेल मजबूर करैत अछि। एहि अन्तर्गत एकर अन्तर्वस्तु, स्वरूप आ रचनाकार क' ल' एकटा बहस चल रहल अछि, जे कि दलित साहित्यक अन्तर्गत केवल दलितक द्वारा रचित साहित्य कें राखल जयबाक चाही अथवा ओहु साहित्य के, जे गैर दलित द्वारा दलितक जीवन आ दशा पर लिखल गेल अछि। दलित साहित्यकार जेना कि डॉ. धर्मवीर, मोहन दास नैमिशराय, जय प्रकाश कर्दम, श्योराज सिंह बेचैन, पुरुषोत्तम सत्यप्रेमी आदि मानैत छथि जे वास्तविक दलित साहित्य वैह थिक जे दलित द्वारा लिखल गेल अछि। एहि बहस मे ओमप्रकाश वाल्मीकिक मान्यता कने बेसी यथार्थपरक बुझाइ पड़ैत अछि। ओ लिखैत छथि, जे गैर दलितक जीवन मे दलितक प्रवेश सिर्फ पिछला दरवाजाक बाहर धरि अछि आ दलितक जीवन मे गैरदलितक प्रवेश नहि के बराबर अछि। ताहि कारणे ई कहल जा सकैत अछि, जे कोनो गैर दलित जखन दलित पर लिखैत अछि त' ओहि मे कल्पना अधिक होइत अछि। एकर सबसँ पैघ प्रमाण 'नाच्यौ बहुत गोपाल' अछि, जकर लेखक अमृत लाल नागर स्वयं स्वीकारने छलाह, जे ओ दलितक जीवन कें सिर्फ खिड़की सँ देखने छलाह। खिड़की सँ देखब आ ओकरा भोगब दूनू दू बात। दलिते दलितक पीड़ा कें समझि सकैत अछि आ ओहि पीड़ाक प्रामाणिक प्रवक्ता भ' सकैत अछि। बिना भोगने ओ यथार्थक जड़ि मे पैठ बना पायब दुर्लभ काज थिक। हालांकि परकाया प्रवेशक विद्या सँ कखनहुँ-कखनहुँ साहित्यकार ई संभव क' लैत अछि। मुदा ई विद्या दुर्लभ अछि। ताहि कारणे यैह अटल सत्य अछि, जे दलित साहित्य जखन दलित साहित्यकारे लिखत तखने ओ ज्यादा यथार्थपूर्ण, प्रभावी आ संवेदनशील होइत। आब सब दुख आ बेलल्ल सन कविता त' तारानन्द वियोगिये लिख सकैत छलाह, यात्री जी तँ कदापि नहि।
 नै सठै जोगी हो,
एहन कोन वेदना आ यातना कवि केँ ई कहबा लेल विवश करैत अछि, जे ओ कहैत छथि कोशी मे जाय क' डूबि मरी। जातिगत अपमान आ भेदभावक पीड़ा आ दंश झैलेत-झैलैत कविक दुख एतेक निसहाय भेल अछि, जे कवि कहैत छथि जे- सब दुख दीहह गोसाँइ/लेकिन बाभन पड़ोसिया नै दीहह/चंठ बाभन पड़ोसिया।
 जे हम अपन पदक दुरुपयोग क' रहल छी।
 एकटा निखंड गारि धरि लेल बेलल्ल रहि,
इतिहास मतलब दलित-शूद्रक गारि देब, इतिहास मतलब दलित-शूद्रक संग भेल अन्याय आ शोषण, इतिहास मतलब दलित-शूद्र पर केल गेल दमन आ दलन। इतिहास मतलब दलितक उत्पीड़न। एहि इतिहास के नहि त' कवि उनैट सकैत छथि आ नहि कविक मित्र जोगी। 'बेलल्ल' कविता मे कवि जोगी सँ त' यैह कहय लेल चाहैत छथि, जे गारि पढ़वा लेले शब्दो दलित सं छीनि लेल गेल अछि आ ओ ताहू लेल बेलल्ल भेल अछि।
 जे कतहु एक बेर नाम लेता वक्ता महोदय हमरो,
मने बाभनक गाम मे जनमल शुद्र।
 एकलव्य के तँ गुरुदक्षिणा मे द्रोणाचार्य आंगुर काटि क' मांगि लेने छलाह, मुदा एहि कविता मे त' गर्दने काटि लेल गेल। एकलव्य के समय मे ऐतिहासिक अन्याय भेल, मुदा कवि वियोगीक समय मे ऐतिहासिक डकैती भेल। दलित विचारक अन्वेषण आ अध्ययन कयल किताब सँ तथ्य कें बलजोरी डाका मारि अपन नाम सँ क' लैब आ फेर सार्वजनिक रुपें ओहि किताबक तथ्य सँ भाषण द' अपन छाती फुलायब- ई कतुका बौद्धिकता भेल। ई सिर्फ छल-कपटे टा नहि एकरा त' बौद्धिक छिनतई आ गुंडागर्दीक संज्ञा देबाक चाही, जे एकलव्य सँ ल' क' रोहित वेमुला धरि जारी अछि।
 वस्तुतः आई राम, कृष्ण ब्राह्मणवाद आ हिंदू धर्म आ संस्कृतिक नायक छथि आ तकरे सांस्कृतिक राष्ट्रवाद कहल जाइत अछि। मुदा राम आ कृष्णक जिक्र होइते दलित कवि कें शंबूक आ एकलव्य कियैक याद आबि जाइत अछि? कियैक दलित कें हिंदू संस्कृतिक ओ स्वर्णिम अतीत गारि जकां बुझाइत अछि? ताहि कारणे दलित कवि हिंदू संस्कृतिक ओहि तथाकथित गौरवपूर्ण इतिहास आ परंपरा कें न सिर्फ नकारैत आ धिक्कारैत अछि, अपितु ओहि पर थूकैत सेहो छथि। बुद्धशरण हंसक एकटा हिन्दी कविता मे दलित चेतनाक एहि खदबदाहट कें बहुत स्पष्टता से सुनल जा सकैत अछि।
 मैं तुम्हारे अतीत पर थूकता हूँ।
 मुदा मैथिलीक दलित कवि तारानन्द वियोगी हिन्दू धर्म आ संस्कृति कें धिक्कारे आ नकारे सँ बेसी ओहि धर्म आ संस्कृति मे छिपल राजनीतिक छल-छद्म आ ऐतिहासिक अन्याय, डकैती आ कपट कें नहि सिर्फ नांगट करैत छथि, बल्कि इतिहासक ओरिजनल भाष्य सेहो प्रस्तुत करैत छथि। 'कृष्ण' आ 'कतेक टाक छथि शिव' हुनक ई दु टा कविता त' सरिपहुँ इतिहास आ हिन्दू धर्मक सभटा भाष्य आ मान्यता केँ उनटि क' राखि दैत अछि आ से संपूर्ण प्रमाणिकताक संग। एहि संग्रह मे कवि तारानन्द वियोगीक एकटा कविता अछि 'कृष्ण'। ई अनायास नहि थिक, जे कृष्ण एकटा एहन चरित्र अछि जे सदति लगैत अछि कि ओ हमरे सन अछि आ हमरे बीचक एकटा मनुष्य थिक। कृष्ण पर लिखल वियोगीक एहि कविता मे कृष्णक एकटा दोसरे भाष्य अछि, जे अपना सन लगैत अछि। ई भाष्य थिक कृष्णक मानवीयकरणक भाष्य। कृष्णक लौकिकीकरणक भाष्य।
 नै चिन्ता करी जोगी हौ,
कृष्णो बुढ़ेला कहिया?
 जहिया राजा भेला,
एहि कविता में कवि कृष्ण केँ संघर्ष स' तपि क' बाहर निकलल लोकनायक के रूप मे देखैत छथि। ई कविता हमरा बूझने एकटा गंभीर ऐतिहासिक आ सामाजिक विमर्शक मांग करैत अछि। हमरा सत्ते लागि रहल अछि, जे एहि कविता मे कृष्णक मानवीयकरण भेल अछि, कृष्णक लौकिकीकण भेल अछि। माने कवि के मन मे ई बात छै जे कृष्ण कोनो देवता, अवतार नहि, बल्कि एकटा साधारण सन ग्वाला रहैक। ओना त' सभ कियो जानिते अछि जे कृष्णक जन्म पृथ्वीलोक पर मानव रुप मे भेल रहै, मुदा सभटा धर्म ग्रंथ आ भागवत में त' कृष्ण लीलाक मायावी रूप के महिमामंडित करैत हुनका ईश्वर यानी नारायण कहल गेल अछि। मुदा हमरा लागैत अछि, जे एहि कविता मे कवि कृष्ण के देवता नहि मानि, संघर्ष सँ बहराइल एकटा जननायक के रूप में देखि रहल छथि। तहन त' कवि लिखैत छथि जे- कृष्णो बुढ़ेला कहिया? जहिया राजा भेला। आब हमरा सभ कें ई बूझबा मे कोनो भ्रम नहि होयबाक चाही, जे भगवानो कहियो बूढि होइत छै की? आ ततबे टा नहि, एहि कविता मे कृष्ण प्रतिरोध के पुरोधा के रूप अछि। ई कविता स्पष्ट रूप सँ ई स्थापित करैत अछि जे कृष्ण कें भगवान मानबाक घटना ब्राह्मणवादी कुटिलता अछि। जखन कि सत त' ई अछि, जे कृष्ण दुख मे पलल-बढ़ल मानवेक रूप मे हमर- अहांक प्रेरणास्रोत छथि।
 बुद्धि मे अँटल जैह, सैह हमर अन्तर मे,
एहि कविताक राजनीतिक निहितार्थ कतैक पैघ छै आ कतैक मारूख- तकर विस्तार सँ चर्चा होयबाक चाही। एहि कविता मे कवि हिन्दू धर्मक ओहि सांप्रदायिक आ फासीवादी क्रूर चेहरा कें नांगट क' रहल छथि, जेकरा लेल दलित सिर्फ आ सिर्फ एकटा वोट बैंक आ ओतबे टा नहि, जँ कतो एहि सांप्रदायिक आ फासीवादी हिन्दू धर्म कें धर्म आ जातिक नाम पर दंगा फसाद करबा अपन राजनीतिक गोटी सेट करबाक रहै छै, तखन दलित अचानक सँ हिन्दू भ' जाइत अछि। सब कें मोने हैत जे साल 2002क गुजरात दंगा मे एकटा फोटो आयल छल। माथ पर भगवा कपड़ा बन्हने, दुनू हाथ ऊपर उठौने हुंकार भरैत एक शख्स के। ओकर एक हाथ मे लोहाक रॉड छल आ चेहरा पर उन्माद आ गुस्सा आ पांछा जरैत अहमदाबाद शहरक धधरा। ई फोटो गुजरात दंगाक सबसँ कुख्यात तस्वीर मे सँ एक छल, जे बाद मे जा क' 2002क गुजरात दंगाक पोस्टर बॉय बनि गेल। हैवानियत आ दहशत सँ तरबतर एही व्यक्तिक नाम छल अशोक भावनभाई परमार उर्फ अशोक मोची।
 अशोक मोचीक एहि फोटो कें देखि क' कतेक कट्टर हिंदू सभ अपन छाती चौड़ा करैत छल, मोंछ ऐंठत छल। अशोक पर गर्व क' स्वयं कें ओकरा सँ रिलेट करैत छल। मुदा की अहां जानैत छी 2002क गुजरात दंगा मे शामिल अशोक मोची आब की करैत अछि आ दंगाक बारे मे ओ आब की कहैत अछि? दंगाक समय अशोक बेघर आ बेरोजगार छल। आब ओ अहमदाबाद शहर मे जूता-चप्पल सिबाक काज करैत अछि। ओ एतेक नहि कमा पाबैत अछि, जे अपना सिर लेल छतक इंतजाम क' सकय। बेघर, फुटपाथ पर सुतैत अछि ओ। गरीबीक कारणे बियाह नहि भ' सकलै। आ सबसँ पैघ बात जे आब अशोक गुजरात दंगाक निंदा करैत अछि। एतबे टा नहि, ओ दंगा मे शामिल होयबा सँ सेहो इनकार करैत अछि। ओकरा मोताबिक, जाही दिन ओकर तस्वीर लेल गेल, ओहि दिन दंगा भ' रहल छल। हिंदू मारैत छल मुसलमान सभ कें। कियो हिन्दू ओकरा हाथ मे रॉड थमा क' गोधरा कांडक बदला लेबय लेल कहने छल। एही दौरान एकटा फोटोग्राफर ओकर फोटो खींच लेलकै। जे फोटो बाद मे कतेक ठाम पब्लिश भेल। मैगजीन्स, अखबार आ न्यूज चैनलो मे छायल रहल। साफ छै जे अशोक मोची सन दलितक इस्तेमाल सिर्फ दंगा मे भीड़ बढ़ेबा लेल आ मारि-काट मचेबा लेल फासीवादी हिन्दू ताकत करैत अछि।
 एतबे टा नहि हिन्दूक लेल दलित सिर्फ आ सिर्फ वोट बैंक होइत छैक। एकर सब सँ जीवित आ जीवंत प्रमाण थिक- मिथिलाक कामेश्वर चौपाल। भाजपा नेता आ श्रीराम जन्मभूमि न्यास समितिक सदस्य कामेश्वर चौपाल कें एखन बिहार चुनावक नतीजा आबैक बाद उपमुख्यमंत्री बनेबाक चर्चा बड़ जोर पकड़ने रहैक। मुदा सब खत्म। की कामेश्वर चौपाल बिहारक डिप्टी सीएम बनि सकलाह? कियैक नहि बनलाह? ओकर कारण अहां सभ सेहो बूझैत छियैक। ई वैह कामेश्वर चौपाल थिकाह, जे राम मंदिर निर्माण आंदोलनक अग्रणी कारसेवक रहथि आ राम मंदिर शिलान्यास कार्यक्रम मे राम मंदिर निर्माणक लेल पहिल शिला कामेश्वर चौपाले राखने छलाह। रोटीक संग रामक नारा देबय वला कामेश्वर चौपाले 9 नवंबर, 1989 कें राम मंदिर निर्माणक लेल भेल शिलान्यास कार्यक्रम मे पहिल ईंट राखने छला।
 'रामराज्य में दूध मिला था, कृष्ण राज्य में घी'। ई एकटा जन-गीतक पंक्ति अछि, जे सत्तरक दशक मे उत्तर भारत मे राजनीतिक आ सामाजिक मंच सँ गायल जायत छल। एहि गीतक माध्यमे समाज मे ई संदेश देल जायत छल, जे देशक सामाजिक-आर्थिक व्यवस्था ठीक नहि अछि। जखन-जखन देशक सामाजिक-आर्थिक स्थिति मे सुधारक बात कयल जायत अछि, तखन-तखन हिंदू नेता सभ रामराज्य के स्थापनाक बात कहैत छथि। एकर अलावा ओ स्वयं कें हिन्दू हेबा पर गर्व करैत अछि आ दलित सभक सेहो आह्वान करैत छथि, जे ओहो स्वयं कें हिंदू मानथि आ हिंदू होयबा पर गर्व करथि। जाहि मर्यादा पुरुषोत्तम राम द्वारा अपने हाथ सँ शूद्र ऋषि शंबूकक गर्दन काटल गेल छल, ओही रामराज्य मे दलितक कोन स्थान? ई एकटा पैघ सवाल अछि। दलित कविता पूरा शिद्दतक संग ऐहन प्रश्न सभ केँ उठाबैत अछि। रामराज्य सवर्ण हिंदूक लेल कल्याणकारी वा स्वर्णिम भ' सकैत अछि, दलितक लेल ई त स्वतंत्रता विरोधी, दमनकारी आ अन्हार युग सँ बेसी खतरनाक साबित भ' रहल अछि। बाबा साहेबक लिखल गेल भारतीय संविधान मे देशक समस्त नागरिक लेल समान मौलिक अधिकार प्रदान केल गेल अछि, किंतु दलित केँ आइ धरि हुनक अधिकार नहि भेटल अछि।
 एखन धरि दलित कें छोट-मोट अधिकार आ सुविधा द' हुनक संघर्ष-चेतना के शांत करबाक कोशिश भ' रहल अछि। मुदा डॉ. अंबेडकरक पैघ संघर्ष आ प्रयास सँ शिक्षित भेल दलित सभ मे आयल अधिकार चेतना अधिकारक नाम पर झुनझुना थामय लेल तैयार किन्नहुँ नहि होयत। सामाजिक आ आर्थिके टा नहि, आब दलितक अधिकार चेतना राजनीतिक अधिकार लेल सेहो पिछला दू दशक सँ संघर्षरत अछि आ एहि आधारभूमि पर लिखल गेल तारानन्द वियोगीक दीर्घ कविता 'बाभनक गाम' जे एहि संग्रहक अंत मे अछि, ओकर चर्च कयने बिना एहि कविता संग्रह चर्चा बेमानी। मुदा 'बाभनक गाम' दीर्घ कविताक जे वितान अछि आ जे पैघ कैनवास अछि, ओहि पर हमर मानब अछि जे एकटा पूरा पोथी लिखल जा सकैत अछि। ताहि कारणे हम सोचने छी जे 'बाभनक गाम' पर विस्तार सँ आ अलग सँ लिखब।
 दलित कविताक स्पष्ट मत होइत अछि, जे हमरा आदमी चाही, आ आदमियत चाही। मनुष्यता समाज मे शांति, सदभाव आ सह-अस्तित्वक आधार होइत छै। मनुष्यता होइत तखने दलितक जीवनक अंधकार मिटत आ ओकरा अंदर आत्म-विश्वास आओत। मानवता पनपत तखने दमन, शोषण, अत्याचार, अन्याय, उत्पीड़न खत्म होयत आ समानता संग लोकतंत्रक स्थापना होयत। ताहि कारणे दलित कविता कें ईश्वर, धर्म, धर्माचार्य ककरो चाह नहि अछि। कियैक तँ ईश्वर, आत्मा आदिक अस्तित्व मनुवाद/ब्राह्मणवादक प्रपंच थिक। 